Landbou / Vraag / Boerbokooie gooi lammers weg
Vra vir Faffa Boerbokooie gooi lammers weg
Ek boer al ongeveer 5 jaar met boerbokke. Die eerste 3 jaar het dit baie goed gegaan, maar ek sukkel van laas jaar af met ooie wat swak lammers gee en hul lammers weggooi. Selfs die sterk lammers word weggegooi. Na 2 weke in die lammerhok waar ons 4 tot 5 keer per dag die ooi vasmaak sodat lammers kan drink, wil hul nog steeds nie die lam vat nie. Ooie is in baie goeie kondisie, ek voer tef, armanslusern en ‘n energielek ad lib en hulle kry elke dag kragvoermengsel (lusern, mieliemengsel) in die middae. Dragtige ooie kry 500gram lam-, ooi- en rampille. Ek het van die nageboortes en fetusse Onderstepoort toe gestuur, maar hul kry geen aansteeklike siektes behalwe Pasteurella multocida in een van die volwasse bokke wat dood is, kort na sy gelam het. Hierdie jaar het nog nie een ooi hul lam self groot gemaak nie, oor ’n 100 ooie het al gelam en ons kon net 5 groot kry met ‘n groot gesukkel. Antwoord
Die kritieke stadium in die groei van die plasenta (nageboorte) is tussen Dag 30 en 90 van dragtigheid wanneer dit vanaf 10 tot 100 % van sy finale massa (± 500 g vir enkelingfetus en ± 1 kg vir tweelingfetusse) groei waarna dit afneem in massa soos lamtyd nader kom. Die hormone (bv. laktogeen) wat deur die nageboorte afgeskei word (plasentale hormone), is ook verantwoordelik vir die ontwikkeling van die uier (mammogenesis), biesproduksie, aanvang van laktasie, moedereienskappe en lamgedrag (Kelly, 1992b; Dwyer et al., 2005) wat almal ‘n uiters belangrike rol in lamoorlewing en lamgroei speel. Hoe kleiner die nageboorte is, hoe minder hormone word afgeskei en hoe meer word voorgenoemde funksies benadeel. Dus, hoe kleiner die nageboorte is, hoe minder plasentale hormone word afgeskei. Dit het ‘n kleiner uier en vertraagde aanvang van laktasie asook ‘n laer bies- en melkproduksie tot gevolg met gevolglike swakker moedereienskappe (ooie gooi lammers weg) en laer lamgroeitempo.
Te min bies en melk Die voeding wat die ooie tans ontvang, naamlik ruvoer, mielies, energielek asook Ram-, Lam- en Ooikorrels, het ‘n kritiese tekort aan deurvloeiproteïen. Voldoende voorsiening van deurvloeiproteïen aan laatdragtige en lakterende ooie is ononderhandelbaar.
Navorsing wat sedert die vroeë tagtigerjare gedoen is, het getoon dat deurvloeiproteïen die een kritieke voedingstof is wat ‘n dramatiese verhoging in lamoorlewing, bies- en melkproduksie kan bewerkstellig (Coetzee et al., 1990). Vandag is dit feitlik ondenkbaar dat ooie suksesvol kan lam sonder die byvoeding van hoogs verteerbare deurvloeiproteïen via lekke of volledige rantsoene gedurende laatdragtigheid, lamtyd en laktasie. Die voorsiening van hoë vlakke van deurvloeiproteïen aan laatdragtige ooie vanaf ses weke voor lam via ‘n lek of ‘n volledige rantsoen is dus ononderhandelbaar. Die nuutste navorsing toon dat laatdragtige ooie daagliks 100 g van ‘n deurvloeiproteïenbron per fetus in laatdragtigheid en 200 g per lam in vroeë laktasie gevoer moet word (Vipond et al., 2009). Om optimale geboortemassa; uierontwikkeling; bies- en melkproduksie van die lammerooi te verseker, moet laatdragtige ooie die laaste ses weke voor lam die volgende massatoenames handhaaf:
Inmenging binne die eerste ses uur na geboorte Dit is nie bekend watter prosedure tydens lamtyd gevolg is nie, maar dit kan ook ‘n rol speel dat ‘n ooi haar lam verwaarloos (weggooi).
Die doelwit van ‘n doeltreffende lamstelsel is dus om verwarring tydens lamtyd en ooie wat permanent van hulle lammers geskei word tot die minimum te beperk. Die beste intensiewe lamstelsel is lamhokke. ‘n Ooi met haar lammers moet vir 7 dae in individuele lamhokke aangehou word, daarna word 4 ooie met hulle lammers in ‘n klein kampie (deurgangkampies/mixing pens) vir nog 7 dae aangehou, voordat hulle geleidelik in groter kampe uitgeplaas word. Indien hierdie proses nie gevolg word nie, gaan van die ooie hulle lammers weggooi. Geskryf deur:
Een kommentaar op “Boerbokooie gooi lammers weg” Dawie Krynauw	Het baie respek vir Dr. Coetzee en sy kennis. Sy raad is ‘n mondvol! My beskeie mening is dat jy ‘n ernstige minerale-tekort probleem ervaar. Die sogenaamde lekke bevat maar min daarvan en is gewoonlik vir skaap saamgeslaan. Bokke is anders en benodig bv. heelwat meer koper (hulle verloor kleur). Kleiner nageboortes is ‘n teken van ‘n jodiumtekort en die arme dier aborteer of los die lam. Ek is daardeur! Selenium speel ook ‘n groot rol. Kragvoer met graan en veral ureum is ‘n onding met bokke en na ek dit gelos het is my diere elke dag vol groen blare en speel saam. Hul kry wel vars water naby ‘n goeie lek wat EC Feed bevat (Uit gegiste melasse vervaardig – hoog in B vitamiene). Jodium aanvullings is maklik en koper ook. Seleen moet versigtig gedoen word. Bel my as jy wil. Ek het invoeling vir jou probleem. 082 668 1440. Ek boer en verkoop nie!
12 Junie 2017 at 20:58	Lewer kommentaar